
****

**G U V E R N U L R O M Â N I E I**

**ORDONANȚĂ DE URGENȚĂ**

**privind unele măsuri pentru sprijinirea categoriilor de persoane cele mai defavorizate care beneficiază de mese calde pe bază de tichete electronice din fonduri externe nerambursabile precum și unele măsuri de distribuire a acestora**

Având în vedere că în prezent, prin intermediul Programului operațional ajutorarea persoanelor defavorizate 2014-2020, denumit în continuare POAD, finanțat din Fondul de ajutor european destinat celor mai defavorizate persoane, denumit în continuare FEAD, sunt stabilite ca principale categorii de beneficiari persoanele care beneficiază de sprijin material prin mese calde, pensionarii cu venituri echivalente pensiei sociale minime asigurată în plată cu vârsta de peste 75 de ani precum și persoanele fără adăpost;

Ținând cont de faptul că în această perioadă generată de criza virusului COVID-19, una dintre cele mai afectate categorii de persoane, este categoria persoanelor vârstnice în vârstă de 75 ani împliniți, fără sprijin material, cu venituri la nivelul pensiei sociale minime asigurată în plată, pentru care sunt necesare, pe de o parte, servicii sociale de sprijin la domiciliu, iar pe de altă parte de sprijin constând mai ales în asigurarea de mese calde necesare pentru a evita manifestarea riscului de sărăcie extremă în rândul populației celei mai expuse riscurilor de orice natură;

O altă categorie de persoane afectată în mod direct de COVID-19 este reprezentată de persoanele fără adăpost care se afla in risc de sărăcie extremă și care reprezinta o categorie socială extrem de vulnerabilă pentru răspândirea virusului COVID-19;

Luând în considerare Decizia de punere în aplicare a Comisiei C (2015)7016 final, din 16 octombrie 2015, Decizia de punere în aplicare a Comisiei C (2017)1086, din 20 februarie 2017, Decizia C (2020) 347 final din 21 ianuarie 2020, de modificare a Deciziei de punere in aplicare C (2014) 9102 aprobarea programului operațional de asistenţă alimentară şi/sau material de bază  din Fondul de ajutor european pentru cele mai defavorizate persoane în România CCI 2014RO05FMOP001, precum și a Regulamentului (UE) nr. 223/2014 al Parlamentului European și al Consiliului din 11 martie 2014 privind Fondul de ajutor european destinat celor mai defavorizate persoane, modificat prin Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 și completat prin Regulamentul (UE) 2020/559, al Parlamentului European şi al Consiliului din 23 aprilie 2020 de modificare a Regulamentului (UE) nr. 223/2014 în ceea ce privește introducerea unor măsuri specifice pentru abordarea epidemiei de COVID-19;

Deoarece în lipsa unor măsuri concrete și rapide s-ar vulnerabiliza și mai mult categoriile de persoane vârstnice cu venituri echivalente pensiei minime sociale, precum și persoanele fără adăpost, prin intensificarea manifestării crizei coronavirusului și producerea de victime în rândul acestora;

Având în vedere că elementele sus menționate vizează interesul public și strategic, sunt o prioritate a Programului de guvernare și constituie o situație de urgență și extraordinară, a cărei reglementare nu poate fi amânată, se impune adoptarea de măsuri imediate pe calea ordonanței de urgență,

În temeiul art. 115 alin. (4) din Constituția României, republicată,

**Guvernul României adoptă prezenta ordonanță de urgență.**

**Art. 1** Prezenta ordonanță de urgență stabilește unele măsuri necesare în vederea implementării Fondului de ajutor european destinat celor mai defavorizate persoane precum și cadrul legal privind eligibilitatea cheltuielilor efectuate de beneficiari în cadrul următoarelor operațiuni:

a) distribuirea de mese calde pe bază de tichete electronice;

b) asistență tehnică.

**Art. 2** În înțelesul prezentei ordonanțe de urgență, termenii și expresiile de mai jos au următoarele semnificații:

a) POAD: Programul Operațional Ajutorarea Persoanelor Defavorizate, finanțat din Fondul de ajutor european destinat celor mai defavorizate persoane în România CCI 2014RO05FMOP001, aprobat prin Decizia de punere în aplicare a Comisiei C (2015)7016 final din 16 octombrie 2015, Decizia de punere în aplicare a Comisiei C (2017)1086, din 20 februarie 2017, Decizia C (2020) 347 final din 21 ianuarie 2020, de modificare a Deciziei de punere în aplicare a C (2014) 9102;

b) precaritate materială de bază, punctul B- Pentru mâncare preparată: asistență constand în acordarea meselor calde prin mecanismul tichetelor electronice, distribuite gratuit destinatarilor finali prevăzuti la art.3, alin 2;

c) destinatar final: persoana care beneficiază de sprijin în cadrul POAD, astfel cum este aceasta definită la art. 2 [pct. 10](https://lege5.ro/Gratuit/gm4tenjygu/regulamentul-nr-223-2014-privind-fondul-de-ajutor-european-destinat-celor-mai-defavorizate-persoane?pid=67241091&d=2020-05-07" \l "p-67241091" \t "_blank) din Regulamentul (UE) nr. 223/2014 al Parlamentului European și al Consiliului din 11 martie 2014 privind Fondul de ajutor european destinat celor mai defavorizate persoane, cu modificările și completările ulterioare și în conformitate cu legislația națională;

d) beneficiar: Ministerul Fondurilor Europene, prin structura de specialitate - responsabil de inițierea și implementarea operațiunilor, prevăzute la art. 1 referitor la operațiunile de acordare a mesei calde pe bază de tichete electronice și asistență tehnică pe de o parte și autorități cu responsabilități în gestionarea, controlul și implementarea programului operațional în ceea ce privește implementarea operațiunilor de asistență tehnică, pe de alta parte;

e) organizatie parteneră: Instituția Prefectului și autoritățile administrației publice locale

f) tichet electronic pentru mese calde – voucher/bilet de valoare pe suport electronic care se acordă destinatarilor finali pentru cheltuielile ocazionate de acoperirea precaritatii materiale de bază – mese calde.

**Art. 3** (1) Începând cu data intrării în vigoare a prezentei ordonanțe de urgență, se aprobă Schema Națională de Sprijin pentru Persoanele Vârstnice și pentru Persoanele fără Adăpost, prin acordarea de tichete electronice pentru mese calde, denumită în continuare S.N.S.P.V.P.A. (2) Destinatarii finali ai S.N.S.P.V.P.A. sunt:

a) persoanele care au venituri la nivelul pensiei minime sociale, în vârstă de 75 de ani impliniți sau peste această vârstă;

b) persoane/ familii fără adăpost (inclusiv persoanele/ familiile care au fost evacuate și familiile cu copii care nu au domiciliu stabil, mai ales cele monoparentale);

**Art.4** (1) Tichetele electronice pentru acordarea meselor calde acordate destinatarilor finali prevăzuți la art. 3 alin. (2), au ca sursă de finanțare Programul Operațional POAD 2014-2020 și se decontează, în limita bugetului disponibil pentru această măsură, în conformitate cu regulile de eligibilitate POAD

(2) Coordonatorul S.N.S.P.V.P.A. pentru acordarea de tichete electronice pentru mese calde este Ministerul Fondurilor Europene, prin structura de specialitate responsabilă cu implementarea Programului in calitate de Beneficiar;

(3) Organizațiile partenere ale beneficiarului, respectiv Institutia Prefectului și autoritățile administrației publice locale, au următoarele atribuții:

a) Autoritățile administrației publice locale identifică destintarii finali, cu evidentierea separata a persoanelor prevazute la art.3 alin 2 lit.b;

b) Autoritățile administrației publice locale întocmesc listele cu destintarii finali, cu evidentierea separata a persoanelor prevazute la art.3 alin 2 lit.b;

c) Instituțiile prefectului centralizează la nivelul județului listele cu destinatarii finali și le transmit către Beneficiar;

d) Instituțiile Prefectului au rol în elaborarea și asumarea listelor de destintari finali la nivel județean precum și în actualizarea lunară a acestora;

(4) În scopul îndeplinirii atribuțiilor prevăzute la alin. (3), autoritățile publice locale, prin structurile cu activitate de asistență socială de la nivelul autorităților publice locale, utilizează modalități de identificare a destinatarilor finali eligibili în cadrul S.N.S.P.V.P.A., aprobate prin dispoziție a primarului;

(5) Structurile cu activitate de asistență socială de la nivelul autorităților publice locale elaborează lista destinatarilor finali eligibili în cadrul S.N.S.P.V.P.A., care va cuprinde: numele și prenumele, adresa de domiciliu și codul numeric personal al acestora. Pentru persoanele prevazute la art.3 alin.2 lit.b) se întocmeste o listă separata care cuprinde doar numele si prenumele persoanei eligibile in cadrul S.N.S.P.V.P.A. Listele destinatarilor finali eligibili la nivel local se întocmesc și se aprobă de către reprezentantul legal al autorității publice locale și ulterior se transmit Instituției prefectului în termenele prevăzute la art. 10.

(6) Listele cu destintarii finali eligibili în cadrul S.N.S.P.V.P.A., elaborate și transmise conform alin. (4) si (5), se centralizează la nivel de județ separat pentru cele doua categorii de destinatari finali prevazute la art. 3 alin.2. Listele centralizate sunt asumate de catre Instituțiile prefectului si se transmit Beneficiarului.

(7) In vederea verificarii conformitatii listelor primite conform alin.7, Ministerul Fondurilor Europene prin structura de specialitate cu rol de Beneficiar, va solicita Ministerului Muncii si Protectiei Sociale listele cu destintarii finali prevazuti la art.3 alin.2 lit.a aflati in plata in luna curenta, la nivel de judet.

(8) Tichetele electronice pentru mese calde se emit de către unitățile autorizate in conditiile prevazute la art.5 si art.6 din legea nr. 165/2018 privind acordarea biletelor de valoare, cu modificarile si completarile ulterioare;

(9) Contractarea serviciilor privind emiterea tichetelor electronice pentru mese calde se realizeaza de către Beneficiar (Ministerul Fondurilor Europene prin structura responsabila) în condițiile legislației în vigoare privind achizițiile publice.

(10) Unitatea emitenta selectata de catre Beneficiar conform alin 9, actualizează lunar sau la cererea Beneficiarului, lista unităților afiliate care acceptă tichete electronice pentru mese calde. Unitatea emitenta este obligata să selecteze lista unităților afiliate care acceptă tichete electronice pentru mese calde pe baza unor criterii transparente și nediscriminatorii stabilite de catre Ministerul Fondurilor Europene;

(11) Ministerul Fondurilor Europene achită unitatii emitente selectate, atât contravaloarea nominală a tichetelor electronice pentru mese calde distribuite destinatarilor finali, cât și eventualul cost al emiterii suportului electronic

(12) Sumele derulate prin operațiunile cu tichete electronice pentru mese calde de către unitatea emitenta, nu pot fi utilizate pentru reinvestirea în alte scopuri.

Art.5 (1) Valoarea nominală a unui tichet electronic pentru masă caldă pentru destinatarii finali în cadrul S.N.S.P.V.P.A este de 180 de lei/lună. Valoarea tichetului electronic pentru masă caldă poate fi actualizat anual prin hotărâre a Guvernului adoptată cu cel puțin 90 de zile înainte de încheierea anului calendaristic pentru anul calendaristic următor;

(2) Tichetele electronice pentru mese calde emise nu permit efectuarea de operațiuni de retragere de numerar sau de preschimbare în numerar;

(3) Tichetele electronice pentru mese calde pot fi utilizate de catre destintarii finali doar pe teritoriul României, în termenul de valabilitate și numai in scopul pentru care au fost emise, conform instrucțiunilor Beneficiarului;

(4) Se interzice unităților afiliate, acordarea unui rest de bani la tichetele electronice pentru mese calde;

(5) Tichetele electronice pentru mese calde vor fi alimentate lunar, exclusiv cu valoarea nominală prevazuta la alin.1;

(6) Tichetele electronice pentru mese calde pot fi utilizate numai la unitățile afiliate care au încheiat contracte de prestări servicii/protocoale cu unitatea emitenta selectata de catre Beneficiar;

Art.6 (1) Fiecare tichet electronic pentru mese calde este valabil numai dacă are înscris numărul sub care a fost înseriat de către unitatea emitentă și va contine următoarele informatii înscrise pe suportul electronic sau stocate într-un alt mod în acesta:

1. numele și adresa emitentului şi datele sale de identificare;
2. perioada de valabilitate a suportului electronic;
3. numele, prenumele și codul numeric personal al destinatarului final eligibil. In cazul persoanelor fara adapost, va contine doar numele si prenumele destinatarului final eligibil;
4. interdicția de a fi utilizat pentru alte scopuri decât cel pentru care a fost emis;

(2) Destinatarul final poate utiliza tichetele electronice pentru mese calde numai în rețeaua unităților afiliate, pe baza actului de identitate;

(3) Obligativitatea prezentarii actului de indentitate prevazuta la alin.2 nu se aplica persoanelor prevazute la art.3 alin2 lit.b.

(4) Tichetul electronic pentru mese calde are perioada de valabilitate de un an de la data emiterii, fără a se înțelege că aceasta este perioada de valabilitate a suportului electronic.

(5) Tichetele electronice pentru mese calde pe suport electronic se utilizează pe perioada de valabilitate ale acestora. Eventualele sume rămase neutilizate aferente tichetelor de masă pe suport electronic se returnează Beneficiarului de catre unitatea emitenta, în termen de 30 de zile de la data expirării duratelor de valabilitate ale acestora;

(6) Unitatea emitenta de tichete electronice pentru mese calde are obligația ca odată cu emiterea acestora să asigure măsurile necesare pentru ca destintarii finali să poată identifica și cunoaște rețeaua de unități afiliate acestora care servesc mese caldă pe raza localității de domiciliu ai acestora;

(7) Beneficiarul S.N.S.P.V.P.A asigură distribuirea tichetelor electronice pentru mese calde de la unitatea emitenta către Instituția prefectului, conform tabelelor contralizatoare comunicate de fiecare institutie a prefectului.

(8) Instituțiile prefectului distribuie tichetele electronice de masă caldă către autoritățile administrației publice locale de pe raza teritorială unde își au domiciliul destintarii finali împreună cu informațiile necesare privind lista unităților afiliate care servesc masa caldă;

(9) Autoritățile administrației publice locale transmit destintarilor finali tichetele electronice pentru masă caldă împreună cu informațiile necesare privind lista unităților afiliate care servesc masa caldă pe raza teritorială unde aceștia își au domiciliul;

(10) Pentru destintarii finali nedeplasabili, autoritățile administrației publice locale (inclusiv prin Serviciile publice de asistenta sociala) sau unitățile afiliate unde își au domiciliul destintarii finali nedeplasabili, au obligația de a asigura serviciul de transport al mesei calde la domiciliul acestuia.;

(11) Tichetele electronice pentru mese calde se distribuie potrivit procedurii specifice aprobate prin ordin al ministrului fondurilor europene și al ministrului afacerilor interne, în termen de 60 de zile de la intrarea în vigoare a prezentei ordonanțe de urgență;

**Art.7** (1) Constituie contravenție următoarele fapte, dacă nu sunt săvârșite în astfel de condiții încât, potrivit legii penale, să fie considerate infracțiuni:

1. utilizarea tichetelor electronice pentru mese calde în alt scop decât cel prevăzut de prezenta ordonanță de urgență;
2. solicitarea și/sau furnizarea de numerar în schimbul tichetelor electronice pentru mese calde sau pentru fracțiuni din acestea;
3. refuzul nejustificat al operatorilor economici și unităților care acceptă tichete electronice pentru mese calde. Refuzul este justificat dacă există bănuieli întemeiate privind autenticitatea tichetelor electronice pentru mese calde, identitatea dintre titularul tichetelor pentru mese calde și beneficiarul acestora;
4. emiterea de tichete electronice pentru mese calde de către alte entități decât cea selectata de catre Ministerul Fondurilor Europene;
5. comercializarea tichetelor electronice pentru mese calde contra unei fracțiuni de preț sau a altor bunuri/servicii decât cele stabilite prin prezenta ordonanță de urgență;

(2) Contravențiile prevăzute la alin. (1) se sancționează după cum urmează:

1. cu 1,5 puncte-amendă, faptele prevăzute la alin. (1) lit. a) și c);
2. cu 3 puncte-amendă, fapta prevăzută la alin. (1) lit. b);
3. cu 14 puncte-amendă, faptele prevăzute la alin. (1) lit. d)-e);

(3) Constituie contravenție și se sancționează cu 14 puncte-amendă fapta unității emitente de a alimenta tichete electronice pentru mese calde cu nerespectarea prevederilor art. 5 alin. (5).

(4) Constituie contravenție și se sancționează cu 14 puncte-amendă fapta unității emitente de a emite tichete electronice pentru mese calde cu nerespectarea prevederilor art. 6, alin. (1).

(5) Constituie contravenție și se sancționează cu 7 puncte-amendă acceptarea de către unitatea afiliată de tichete electronice pentru mese calde de la alte persoane decât destintarul final al tichetului electronic pentru mese calde;

(6) Un punct-amendă reprezintă contravaloarea unui salariu de bază minim brut pe țară garantat în plată, stabilit în condițiile legii.

**Art.8** (1) Constatarea contravențiilor și aplicarea sancțiunilor prevăzute la art. 6 se fac de către personalul Beneficiarului, împuternicit în acest sens.

(2) Contravențiilor prevăzute la art.6 le sunt aplicabile dispozițiile Ordonanței Guvernului nr. 2/2001 privind regimul juridic al contravențiilor, aprobată cu modificări și completări prin Legea nr. 180/2002, cu modificările și completările ulterioare.

**Art. 9 (1)** Pentru perioada de programare 2014-2020, S.N.S.P.V.P.A are un buget de 640 milioane lei cu finanțarea asigurată prin POAD;

**Art. 10** (1) Lista destinatarilor finali de mese calde pe bază de tichete de servire a meselor calde se comunică Instituțiilor Prefectului până la data de 01 august 2020;

(2) Instituțiile prefectului comunică Ministerului Fondurilor Europene listele destintarilor finali la nivel de județ până la data de 15 august 2020;

Art. 11 - (1) Autoritate de Management pentru POAD, Autoritate de Audit pentru POAD si Autoritate de Certificare pentru POAD sunt entitatile prevazute la art.6 din OUG84/2020 pentru stabilirea unor măsuri necesare în vederea implementării Programului operaţional Ajutorarea persoanelor defavorizate - POAD

**Art. 12** (1) Regulile generale de eligibilitate, precum și tipurile de cheltuieli eligibile sunt prevăzute în Anexa nr. 1,.

(2) Atribuțiile instituțiilor publice centrale și locale cu responsabilități în aplicarea și derularea S.N.S.P.V.P.A. sunt prevăzute în Anexa nr. 2, care face parte integrantă din prezenta ordonanță de urgență.

Art. 13 – Dispozițiile art. 7 și 8 intră în vigoare în termen de 15 zile de la data publicării prezentei ordonanțe de urgență în Monitorul Oficial al României, Partea I.

Art. 14 - Anexele nr. 1 şi 2 fac parte integrantă din prezenta ordonanță de urgență

**PRIM MINISTRU**

**LUDOVIC ORBAN**

**Anexa nr. 1**

**Reguli generale de eligibilitate şi tipuri de cheltuieli eligibile**

**Art. 1** Regulile generale de eligibilitate sunt următoarele:

  1. Pentru a fi eligibilă, orice cheltuială trebuie să îndeplinească următoarele condiții:

  a) să fie angajată de către beneficiar și plătită de acesta în condițiile legii între 1 decembrie 2013 și 31 decembrie 2023, cu respectarea perioadei de implementare stabilită de către autoritatea de management prin contractul/decizia/ordinul de finanțare, în conformitate cu art. 22 alin. (2) din Regulamentul (UE) nr. 223/2014, cu modificările și completările ulterioare;

  b) să fie însoțită de facturi emise în conformitate cu prevederile legislației naționale sau a statului în care acestea au fost emise ori de alte documente contabile pe baza cărora se înregistrează obligația de plată și de documente justificative privind efectuarea plății și realitatea cheltuielii efectuate, pe baza cărora cheltuielile să poată fi verificate/controlate/auditate, cu respectarea prevederilor art. 41 alin. (3) din Regulamentul (UE) nr. 223/2014, , cu modificările și completările ulterioare, cu excepția formelor de sprijin prevăzute la art. 25 alin. (1) lit. b), c) și d) din Regulamentul (UE) nr. 223/2014, cu modificările și completările ulterioare;

  c) să fie în conformitate cu prevederile programului;

  d) să fie în conformitate cu contractul/decizia/ordinul de finanțare, încheiat/încheiată între autoritatea de management și beneficiar;

  e) să fie rezonabilă și necesară realizării operațiunii;

  f) să respecte prevederile legislației Uniunii Europene și naționale aplicabile;

  g) să fie înregistrată în contabilitatea beneficiarului, ținându-se cont de prevederile din Regulamentul (UE) nr. 223/2014, cu modificările și completările ulterioare.

  2. Cheltuielile efectuate în cadrul operațiunilor sunt eligibile, în conformitate cu prevederile art. 26 din Regulamentul (UE) nr. 223/2014, cu modificările și completările ulterioare.

  3. Cheltuielile realizate în cadrul operațiunilor care au fost încheiate în mod fizic sau implementate integral înainte de depunerea de către beneficiar a cererii de finanțare în cadrul programului nu sunt eligibile, indiferent dacă toate plățile aferente au fost efectuate de către beneficiar, în conformitate cu prevederile art. 22 alin. (3) din Regulamentul (UE) nr. 223/2014 cu modificările și completările ulterioare.

**Art. 2** În cadrul operațiunilor aferente determinate de lipsa alimentelor de bază – mese calde, din POAD, sunt eligibile următoarele cheltuieli:

  a) costurile serviciilor de emitere si gestionare tichete electronice pentru mese calde;

  b) costurile administrative, de transport și de depozitare suportate de instituţiile Prefectului, la o rată fixă de 5% din costurile prevăzute la lit. a) sau 5% din valoarea produselor alimentare livrate, în conformitate cu prevederile art. 26 alin. (2) lit. c) din Regulamentul (UE) nr. 223/2014, cu modificările şi completările ulterioare.

**Art. 3** În cadrul asistenței tehnice sunt eligibile următoarele cheltuieli:

  În condițiile respectării unui plafon de 5% din sumele alocate din fond, prin programul operațional se pot finanța cheltuieli privind pregătirea, gestionarea, monitorizarea, asistența tehnică, auditul, informarea, măsurile de control și evaluare:

**a) cheltuieli pentru întărirea capacității administrative a diferitelor autorități cu responsabilități în gestionarea, controlul și implementarea acestui program operațional:**

  1. cheltuieli de personal pentru personalul angajat în structura care asigură gestionarea S.N.S.P.V.P.A și pentru personalul din cadrul beneficiarului de la nivelul Ministerului Fondurilor Europene, conform legislației în vigoare;

  2. cheltuieli pentru îmbunătățirea calificării, organizarea întâlnirilor, conferințelor, cursurilor, călătoriilor de studiu pentru personalul implicat în implementarea și gestionarea S.N.S.P.V.P.A;

  3. cheltuieli de deplasare și cazare pentru personalul angajat în structura care asigură gestionarea, controlul și auditul programului și pentru personalul din cadrul beneficiarului de la nivelul Ministerului Fondurilor Europene, potrivit prevederilor legale în vigoare privind drepturile și obligațiile personalului autorităților și instituțiilor publice pe perioada delegării și detașării în altă localitate, precum și în cazul deplasării în interesul serviciului;

  4. cheltuieli cu achiziția de echipamente IT și de birotică, materiale consumabile și accesorii pentru structura care asigură gestionarea programului, pentru direcțiile suport și pentru beneficiarul de la nivelul Ministerului Fondurilor Europene;

  5. cheltuieli de operare a echipamentelor, achiziția de licențe și softuri, ca și servicii ITC pentru implementarea eficientă a programului pentru structura care asigură gestionarea programului și pentru unitățile de implementare a proiectelor;

  6. cheltuieli cu dezvoltarea și mentenanța sistemului IT care sprijină operarea POAD pentru structura care asigură gestionarea programului și pentru unitățile de implementare a proiectelor;

  7. cheltuieli cu realizarea de proceduri de lucru pentru implementarea programului.

8. Chirie sedii.

9. Costuri indirecte.

**b) cheltuieli pentru vizibilitate, informare și comunicare:**

  1. cheltuieli pentru organizarea de campanii de informare realizate de autoritatea de management;

  2. cheltuieli pentru implementarea de activități de informare și promovare.

**c) cheltuieli pentru controlul și auditul operațiunilor:**

  1. cheltuieli de sprijinire a activității de control la nivelul autoritatea de management;

  2. cheltuieli de sprijinire a verificării la fața locului;

  3. cheltuieli de sprijinire a verificării de calitate a produselor oferite;

  4. cheltuieli cu auditul programului.

**d) cheltuieli pentru evaluarea programului operațional:**

  1. cheltuieli cu pregătirea de analize, studii, raportări, evaluări;

  2. costuri financiare ale procesului de evaluare.

**Art. 4** Următoarele costuri nu sunt eligibile pentru a beneficia de sprijin din programul operațional:

  a) dobânzile aferente datoriilor;

  b) furnizarea de infrastructură;

  c) costurile bunurilor folosite anterior;

  d) taxa pe valoarea adăugată, cu excepția cazului în care aceasta nu se poate recupera în temeiul legislației naționale privind TVA-ul.

**Anexa nr. 2**

**Atribuțiile instituțiilor publice centrale și locale cu responsabilități în aplicarea și derularea S.N.S.P.V.P.A.**

**A. Instituții cu rol în sistemul de management şi control al POAD**

**1. Ministerul Fondurilor Europene**, în calitate de autoritate de management:

  a) gestionează POAD în conformitate cu principiul bunei gestiuni financiare;

  b) pune la dispoziția beneficiarului informații relevante pentru îndeplinirea sarcinilor care îi revin;

  c) instituie un sistem de înregistrare și stocare în format electronic a datelor referitoare la fiecare operațiune care sunt necesare pentru monitorizare, evaluare, gestiune financiară, verificare și audit;

  d) se asigură că datele înregistrate în sistemul electronic sunt colectate, înregistrate și stocate în conformitate cu dispozițiile Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE ;

e) elaborează și, după consultarea cu părțile interesate relevante, transmite Comisiei Europene rapoartele anuale și finale de implementare;

 f) elaborează și aplică proceduri și/sau criterii de selectare adecvate care sunt nediscriminatorii și transparente, conform programului operațional aprobat;

 g) asigură faptul că operațiunea selectată:

  1. intră în domeniul de aplicare al fondului și al programului operațional;

  2. îndeplinește criteriile stabilite în programul operațional și la art. 22, 23 și 26 din Regulamentul (UE) nr. 223/2014 al Parlamentului European și al Consiliului din 11 martie 2014 privind Fondul de ajutor european destinat celor mai defavorizate persoane, cu modificările și completările ulterioare;

  3. ia în considerare, după caz, principiile stabilite la art. 5 alin. (11)-(14) din Regulamentul (UE) nr. 223/2014, cu modificările și completările ulterioare;

  h) întreprinde toate măsurile pentru ca beneficiarului să i se ofere un document care stabilește condițiile acordării sprijinului pentru fiecare operațiune, inclusiv cerințele specifice privind produsele sau serviciile care urmează a fi furnizate în cadrul operațiunii, planul de finanțare și termenul îndeplinirii;

  i) se asigură că beneficiarul are capacitatea administrativă, financiară și operațională pentru a îndeplini condițiile prevăzute la lit. g), înainte de aprobarea operațiunii;

  j) se asigură că, în cazul în care operațiunea a început înainte de data de depunere a unei cereri de finanțare către autoritatea de management, legislația aplicabilă relevantă pentru operațiune a fost respectată;

  k) determină tipul de asistență care poate face obiectul cheltuielii aferente unei operațiuni;

  l) verifică dacă produsele cofinanțate au fost livrate și că serviciile cofinanțate au fost prestate, precum și faptul că beneficiarul a plătit cheltuielile declarate și că acestea sunt în conformitate cu legislația aplicabilă, cu programul operațional și cu condițiile de acordare a sprijinului pentru operațiunea respectivă;

  m) efectuează următoarele tipuri de verificări:

  1. verificări administrative referitoare la fiecare cerere de rambursare depusă de beneficiar;

  2. verificări la fața locului a operațiunilor. Verificările la fața locului a operațiunilor individuale pot fi efectuate prin eșantionare.

  În cazul în care autoritatea de management este, de asemenea, și beneficiar al programului operațional, modalitățile de verificare asigură separarea adecvată a funcțiilor;

  n) se asigură că beneficiarul implicat în implementarea operațiunilor rambursate pe baza costurilor eligibile suportate în mod real are fie un sistem de contabilitate separată, fie o codificare contabilă adecvată pentru toate tranzacțiile referitoare la o operațiune;

o) instituie măsuri eficace și proporționale de prevenire, detectare, corectare și monitorizare a neregulilor și a fraudelor, luând în considerare riscurile identificate;

  p) stabilește proceduri pentru a se asigura că sunt păstrate toate documentele privind cheltuielile și auditurile necesare pentru a se asigura o pistă de audit adecvată;

  q) întocmește declarația de gestiune și rezumatul anual prevăzute la art. 32 alin. (4) lit. (e) din Regulamentul (UE) nr. 223/2014, cu modificările și completările ulterioare;

  r) se asigură că toate documentele justificative privind cheltuielile sprijinite din fond pentru operațiunile pentru care cheltuielile totale eligibile se ridică la mai puțin de 1.000.000 euro sunt puse la dispoziția Comisiei Europene și a Curții de Conturi Europene, la cerere, timp de trei ani începând cu data de 31 decembrie ce urmează transmiterii conturilor în care sunt incluse cheltuielile aferente operațiunii respective. În cazul altor operațiuni decât cele menționate anterior, toate documentele justificative sunt puse la dispoziție pe o perioadă de doi ani începând cu data de 31 decembrie ce urmează transmiterii conturilor în care sunt incluse cheltuielile finale aferente operațiunii încheiate;

  s) primește de la beneficiar, până la data de 12 aprilie a anului următor celui de raportare, un raport anual și centralizează la nivel de țară datele privind realizarea POAD, în vederea întocmirii și transmiterii Raportului anual de implementare a POAD către Comisia Europeană până la data de 30 iunie a anului următor celui de raportare, conform art. 13 alin. (1) din Regulamentul (UE) nr. 223/2014, cu modificările și completările ulterioare;

  t) publică un rezumat al conținutului fiecărui raport anual de implementare, precum și al celui final;

  u) asigură funcționarea sistemului de gestiune și control, în vederea asigurării respectării principiului bunei gestiuni financiare și se asigură că acest sistem funcționează în mod eficient pentru prevenirea, detectarea, corectarea, monitorizarea și raportarea neregulilor și fraudelor, prin următoarele acțiuni:, prin următoarele acțiuni:

  1. evaluează riscurile antifraudă;

  2. stabilește măsuri antifraudă și elaborează planuri de combatere a fraudelor;

  3. asigură mecanisme de prevenire si detectare a fraudelor;

  4. sesizează autorităților și organelor judiciare competente indiciile de fraudă și tentativa de fraudă, conform dispozițiilor legale incidente;

  5. implementează măsuri corective privind fraudele;

  6. realizează analize privind suspiciunile de fraudă;

  7. în cazul unei nereguli sistemice, extinde investigațiile la toate operațiunile care ar putea fi afectate;

  8. previne, detectează, corectează neregulile și recuperează sumele plătite necuvenit, împreună cu orice dobânzi aferente plăților întârziate;

  9. raportează Comisiei Europene cazurile de suspiciune de fraudă și cazurile de nereguli care afectează o contribuţie din fond a cărei valoare depăşeşte 10 000 EUR și care au făcut obiectul unei constatări primare administrative sau judiciare, cu excepția neregulilor care intră sub incidenţa articolului 30 alineatul (2) al doilea paragraf din Regulamentul (UE) nr. 223/2014 și o informează în mod periodic cu privire la evoluția semnificativă a procedurilor administrative şi juridice corespunzătoare ;

  v) coordonează, monitorizează și evaluează modul de implementare a POAD și ia măsuri de creștere a eficienței derulării, inclusiv prin emiterea de instrucțiuni ale ministrului fondurilor europene;

  w) primește și analizează propunerile de îmbunătățire a implementării programului și ia măsuri în consecință;

  x) stabilește formatul-cadru al tuturor documentelor necesare pentru implementarea programului;

  y) informează Comisia Europeană în termen de trei luni în legătură cu măsurile corective luate în urma primirii de la aceasta, a unor observații cu privire la implementarea programului;

  z) în perioada de derulare a programului, poate evalua eficacitatea și eficiența acestuia. În acest sens va efectua un studiu structurat privind destinatarii finali în 2022, în conformitate cu modelul adoptat de Comisia Europeană;

  aa) elaborează o listă de proiecte, contracte sau acțiuni sprijinite prin intermediul programului, actualizată cel puțin la fiecare 12 luni, care include minimum următoarele informații: numele și adresa beneficiarului, cuantumul alocat beneficiarului din fondurile UE, tipul de acțiune materială vizat;

  bb) sub rezerva disponibilității fondurilor din prefinanțare și din plățile intermediare, rambursează beneficiarului valoarea totală a cheltuielilor eligibile efectuate de către aceștia, cel târziu în termen de 90 de zile de la data depunerii cererii de plată de către beneficiar;

  cc) elaborează proceduri pentru gestionarea programului operațional, în vederea asigurării îndeplinirii atribuțiilor ce îi revin;

  dd) stabilește operațiunile eligibile din cadrul programului operațional gestionat prin elaborarea de documente programatice, de implementare, respectiv ghiduri, decizii, ordine;

  ee) asigură monitorizarea implementării programului operațional gestionat;

  ff) participă la reuniunile anuale cu Comisia Europeană pentru examinarea progresului implementării programului operațional gestionat, în conformitate cu prevederile regulamentelor UE;

  gg) furnizează, în limita competențelor, informațiile necesare celorlalte structuri din cadrul Ministerului Fondurilor Europene, autorității de certificare și autorității de audit pentru îndeplinirea de către aceste instituții a atribuțiilor;

  hh) asigură prevenirea, constatarea și sancționarea neregulilor, cu excepția situației prevăzute de art. 20 alin. (2) lit. d) din Ordonanța de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, aprobată cu modificări și completări prin Legea nr. 142/2012, cu modificările și completările ulterioare, precum și recuperarea sumelor plătite necuvenit, corespunzător prevederilor cap. IV din Ordonanța de urgență a Guvernului nr. 66/2011, aprobată cu modificări și completări prin Legea nr. 142/2012, cu modificările și completările ulterioare;

  ii) asigură monitorizarea neregulilor corespunzător prevederilor art. 37 din Ordonanța de urgență a Guvernului nr. 66/2011, aprobată cu modificări și completări prin Legea nr. 142/2012, cu modificările și completările ulterioare;

  jj) transmite autorității de certificare informațiile prevăzute la art. 25 alin. (2) lit. g) din Normele metodologice de aplicare a prevederilor Ordonanței de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, aprobate prin Hotărârea Guvernului nr. 875/2011, cu modificările și completările ulterioare;

  kk) transmite Comisiei Europene prin Sistemul Informatic Antifraudă - AFIS-IMS rapoartele cazurilor de nereguli constatate la nivelul programului pe care îl gestionează, elaborate conform prevederilor art. 3 din Regulamentul Delegat (UE) 2015/1972 al Comisiei din 8 iulie 2015 de completare a Regulamentului (UE) nr. 223/2014 al Parlamentului European și al Consiliului cu dispoziții specifice privind raportarea neregulilor legate de Fondul de ajutor european destinat celor mai defavorizate persoane şi art. 2 din Regulamentul de punere în aplicare (UE) 2015/1976 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul de ajutor european destinat celor mai defavorizate persoane, în conformitate cu Regulamentul (UE) nr. 223/2014 al Parlamentului European și al Consiliului;

ll) aplică corecțiile financiare la nivel de program, operațiune, beneficiar, după caz, în conformitate cu prevederile legislației europene și naționale;

mm) transmite autorității de certificare raportări anuale privind sumele retrase din cererile de plată transmise către Comisia Europeană în scopul îndeplinirii atribuțiilor sale;

nn) elaborează și actualizează, ca urmare a modificărilor, cu sprijinul celorlalte structuri implicate, descrierea sistemului de management și control pentru programul operațional gestionat, potrivit anexei I la Regulamentul de punere în aplicare (UE) 2015/341 al Comisiei din 20 februarie 2015 de stabilire a normelor de aplicare a Regulamentului (UE) nr. 223/2014 al Parlamentului European și al Consiliului în ceea ce privește modelele pentru transmiterea anumitor informații către Comisie;

oo) asigură înregistrarea și actualizarea cu celeritate a informațiilor în Sistemul Unic de Management al Informației - SMIS/SMIS 2014+ fiind responsabilă de acuratețea, integritatea și nivelul de completare a datelor aferente activității sale;

pp) elaborează și încheie contracte de finanțare/decizii de finanțare cu beneficiarul proiectelor aprobate, prin care se asigură de respectarea condițiilor specifice referitoare la implementarea proiectului, în conformitate cu regulamentele UE aplicabile și cu legislația națională în vigoare;

qq) elaborează documentele aferente programării bugetare a surselor reprezentând fonduri externe nerambursabile primite din FEAD pentru prefinanțare, cofinanțare și finanțare a cheltuielilor neeligibile;

  rr) verifică îndeplinirea condițiilor pentru plata prefinanţării către beneficiari, autorizează și efectuează plata acesteia, după caz, și ulterior, asigură recuperarea prefinanţării;

  ss) autorizează cheltuielile declarate de către beneficiar, efectuează, după caz, plățile către beneficiar, în urma verificărilor efectuate în conformitate cu prevederile art. 32 din Regulamentul (UE) nr. 223/2014, cu modificările și completările ulterioare, elaborează și transmite autorității de certificare declarații de cheltuieli;

  tt) elaborează și transmite autorității de certificare din cadrul Ministerului Finanțelor Publice și structurii cu rol de coordonator, din cadrul Ministerului Fondurilor Europene, previziuni privind sumele ce urmează să fie incluse în declarații de cheltuieli aferente programului operațional, pentru exercițiul financiar în curs și, după caz, pentru exercițiul financiar următor;

  uu) transmite Comisiei Europene previziunile cererilor de plată aferente perioadei de programare 2014-2020 pentru exercițiul financiar în curs și pentru cel următor, după aprobarea prin memorandum a acestora de către Guvern;

  vv) asigură închiderea programului operațional pentru perioada de programare 2014-2020, conform cerințelor regulamentelor Uniunii Europene, ghidurilor Expert Group on European Structural Investment Fund - EGESIF aplicabile și legislației naționale;

  ww) asigură îndeplinirea obligațiilor ce revin autorităților cu competențe în gestionarea fondurilor europene, potrivit prevederilor Ordonanței de urgență a Guvernului nr. 66/2011, aprobată cu modificări și completări prin Legea nr. 142/2012, cu modificările și completările ulterioare, în ceea ce privește recomandările formulate de organismele de audit europene și naționale.

**2. Ministerul Finanţelor Publice,** prin Direcția generală Autoritatea de certificare și plată, în calitate de autoritate de certificare pentru POAD:

  a) întocmește și transmite către Comisia Europeană cererile de plată și certifică faptul că acestea rezultă din sisteme de contabilitate fiabile, că sunt bazate pe documente justificative verificabile și că au fost supuse unor verificări efectuate de autoritatea de management;

  b) întocmește conturile prevăzute la art. 59 alin.(5) primul paragraf lit.(a) din Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) Nr. 1605/2002 al Consiliului;

  c) certifică integralitatea, exactitatea și veridicitatea conturilor, a faptului că cheltuielile înscrise în aceste conturi respectă legislația aplicabilă și că ele au fost angajate pentru operațiunile selectate în vederea finanțării în conformitate cu criteriile aplicabile programului operațional și cu dreptul aplicabil;

  d) asigură un sistem în care se înregistrează și se stochează, în format electronic, evidențele contabile pentru fiecare operațiune și care conține toate datele necesare pentru întocmirea cererilor de plată și a conturilor, inclusiv înregistrări ale sumelor recuperabile, ale sumelor recuperate și ale sumelor retrase în urma anulării integrale sau parțiale a contribuției pentru o operațiune sau pentru un program operațional;

  e) se asigură că pentru întocmirea și depunerea cererilor de plată a primit informații adecvate din partea autorității de management privind procedurile și verificările efectuate cu privire la cheltuieli;

  f) ia în considerare, la momentul întocmirii și depunerii cererilor de plată, rezultatele tuturor auditurilor desfășurate de către sau sub responsabilitatea autorității de audit;

  g) păstrează, în format electronic, evidențele contabile privind cheltuielile declarate Comisiei Europene și contribuția publică corespunzătoare plătită către beneficiari;

  h) păstrează evidențele contabile ale sumelor recuperabile și ale sumelor retrase în urma anulării integrale sau parțiale a contribuției pentru o operațiune. Sumele recuperate se varsă la bugetul Uniunii, înainte de încheierea programului operațional, prin deducerea acestora din următoarea declarație de cheltuieli;

  i) asigură deschiderea și gestionarea contului/conturilor necesar/necesare primirii de la Comisia Europeană a prefinanţării, plăților intermediare și finale aferente programului operațional pentru care autoritatea de management se află în România;

  j) efectuează transferul sumelor din FEAD specifice perioadei de programare 2014-2020 către unitatea de plată a autorității de management;

  k) asigură aplicarea corecțiilor financiare la nivel de program, operațiune, beneficiar, după caz, în conformitate cu prevederile legislației europene și naționale;

  l) contribuie la elaborarea și actualizarea descrierii sistemului de management și control pentru programul operațional pentru care a fost desemnată autoritate de certificare, conform competențelor;

  m) asigură înregistrarea și actualizarea cu celeritate a informațiilor în SMIS/SMIS 2014+, fiind responsabilă de acuratețea, integritatea și nivelul de completare a datelor aferente activității sale;

  n) furnizează, în limita competențelor, informațiile necesare Ministerului Fondurilor Europene, în calitate de coordonator, respectiv Autorității de Audit, pentru îndeplinirea de către acestea a atribuțiilor lor;

  o) furnizează autorității de management, conform competențelor, informațiile necesare îndeplinirii atribuției prevăzute la art. 59 alin. (5) din Regulamentul nr. 966/2012.

**3. Autoritatea de Audit** din cadrul Curții de Conturi a României, în calitate de Autoritate de Audit pentru POAD, îndeplinește atribuțiile prevăzute de Legea nr. 94/1992 privind organizarea și funcționarea Curții de Conturi, republicată, cu modificările și completările ulterioare, precum și atribuțiile prevăzute de art. 34 și art. 35 alin. (2) din Regulamentul (UE) nr. 223/2014.

**B. Instituții implicate în implementarea programului**

**1. Ministerul Fondurilor Europene**, în calitate de beneficiar asigură:

  a) inițierea și implementarea operațiunilor de achiziționare și distribuire a tichetelor electronice pentru mese calde, prin:

  1. organizarea și derularea procedurilor de achiziție publică pentru selectarea operatorului/operatorilor economici în vederea emiterii tichetelor electronice pentru mese calde, conform prevederilor legale;

2. încheierea şi implementarea contractelor cu operatorul/operatorii economici selectaţi;

  3. Virează în contul emitentului, sumele de bani necesare pentru alimentarea tichetelor electronice pentru mese calde ale destintarilor finali;

4. Urmărește modul de utilizare a tichetelor electronice pentru mese calde, aplică contravenții și sancțiuni, ia măsuri ori de câte ori este nevoie pentru a asigura o utilizare eficientă a fondurilor prin intermediul tichetelor de masă pe suport electronic;

  5. Decontarea cheltuielilor efectuate de instituţia prefectului pe bază de documente justificative, in legatura cu costurile administrative, transport și depozitare pentru derularea S.N.S.P.V.P.A, în conformitate cu art. 26 alin. (2) lit. c) din Regulamentul (UE) nr. 223/2014 cu modificările şi completările ulterioare;

a) asigură fundamentarea numărului de persoane aparținând destintarilor finali eligibili;

b) asigură achiziționarea prin Ministerul Fondurilor Europene și distribuirea tichetelor electronice pentru mese calde prin Instituțiile prefectului pentru acordarea de mese calde destinatarilor finali;

c) asigură virarea sumelor de bani necesare pentru alimentarea cardurilor cu valoarea nominală a tichetelor electronice pentru mese calde în funcție de numărul de destintari finali;

d) stabilește, în baza numărului de persoane destinatari finali, numărul de tichete electronice de masă ce va fi alocat fiecărui județ si a fiecărei unități administrativ teritoriale;

e) asigură, prin personalul propriu și, după caz, împreună cu reprezentanții Instituțiilor Prefectului, verificarea fizică, prin sondaj, la fața locului a modului de distribuire a tichetelor electronice de masă

f) asigură, prin personalul propriu și, după caz, împreună cu reprezentanții Instituțiilor Prefectului, verificarea prin sondaj sau ca urmare a sesizarilor primite, a modalitatii de servire a meselor calde

g) se asigură că au fost efectuate acțiuni de informare și comunicare către destintarii finali, publicul larg și mass-media privind rolul și contribuția Uniunii Europene, a instituțiilor implicate în derularea programului. Verifică existența la punctele de distribuire a meselor calde/tichetelor electronice pentur mese calde a cel puțin unui afiș, expus vizibil, cu o dimensiune minimă A3, cuprinzând informații despre program, Fondul de ajutor european destinat celor mai defavorizate persoane, sprijinul financiar al Uniunii Europene, emblema Uniunii Europene, fără a stigmatiza destintarii finali;

h) realizează o scurtă descriere a operațiunii pe site-ul propriu, inclusiv scopul și rezultatele sale, evidențiind sprijinul financiar din partea Uniunii;

i) comunică operativ instituțiilor Prefectului evoluția calendarului procedurilor de achiziție publică și încheierea contractelor de furnizare;

j) asigură înregistrarea și actualizarea cu celeritate a informațiilor în SMIS/SMIS 2014+, fiind responsabilă de acuratețea, integritatea și nivelul de completare a datelor aferente activității sale;

k) transmite către Autoritatea de Management până la data de 12 aprilie a anului următor celui de raportare, un raport anual privind realizarea S.N.S.P.V.P.A.

l) se asigură că operatorii economici care furnizeaza serviciile de masa calda respecta legislația din domeniul sanitar-veterinar și pentru siguranța alimentelor. Transmite eventuale reclamatii si sesizari privind siguranta si calitatea alimentelor spre solutionare, catre Autoritatea Națională Sanitară Veterinară și pentru Siguranța Alimentelor, denumită în continuare ANSVSA, în conformitate cu protocolul încheiat.

m) asigură verificarea eligibilității, realității și regularitatea cheltuielilor efectuate de către prestatori, înainte de a le solicita spre decontare Autorității de Management.

n) constat si aplica sanctiuni pentru contraventiile prevazute la art.7 din prezenta Ordonanta de Urgenta

**B. Instituții cu rol în distribuirea formelor de sprijin alimentar – mese calde:**

**1. Instituția prefectului** Prin Ordin al prefectului, Instituția prefectului numește Grupul de lucru pentru derularea S.N.S.P.V.P.A, din care vor face parte reprezentanții instituției prefectului, ai consiliului județean prin direcțiile generale de asistență socială și protecția copilului, ai ANSVSA prin direcțiile sanitar-veterinare și pentru siguranța alimentelor județene, respectiv a municipiului București, ai altor instituții publice și ai organizațiilor fără scop lucrativ interesate, potrivit domeniului de competență specific fiecărei instituții pe care o reprezintă.

**Grupul de lucru pentru derularea S.N.S.P.V.P.A are următoarele atribuții:**

a) întocmește listele la nivel de județ asumate de prefect cu destintarii finali ai S.N.S.P.V.P.A pe bază de tichete electronice pentru mese calde cu indicarea numelui și prenumelui, adresei de domiciliu și codului numeric personal, unde e cazul, pe baza listelor de destintari primite de la autoritățile publice locale;

b) organizează, cu sprijinul autorităților administrației publice locale, dacă este cazul, distribuirea tichetelor electronice de masă caldă către destintarii finali pe baza listelor aprobate la nivel județean și transmise Ministerului Fondurilor Europene;

c) centralizează si transmite Ministerului Fondurilor Europene lista persoanelor, destintari finali care au primit tichetul electronic pentru masă caldă in cadrul schemei, asumata si validata la nivelul insitutiei prefectului

e) centralizează și transmite Ministerului Fondurilor Europene lista tichetelor electronice de masă caldă pentru care va avea loc decontarea servirii meselor calde către destinatarii finali;

  f) solicită UAT –urilor date necesare în derularea S.N.S.P.V.P.A, în principal listele cu destinatari finali pe categorii eligibile necesar a fi comunicat Beneficiarului (Ministerul Fondurilor Europene), în vederea fundamentării necesarului de tichete electronice privind acordarea de mese calde

  h) realizează, prin sondaj, misiuni de control referitoare la eligibilitatea persoanelor care se regasesc pe liste ;

i) se sesizează din oficiu sau la primirea de reclamații privind calitatea si siguranta alimentelor și solicita ANSVSA efectuarea de controale pe aspectele sesizate sau reclamate;

  j) în baza rapoartelor de control, prevăzute la lit. h), sesizează Beneficiarul (Ministerul Fondurilor Europene) pentru recuperarea eventualelor prejudicii constatate, , distribuirii neconforme către persoane neeligibile, , alte aspecte sesizate sau reclamate;

k) trimite catre Beneficiar (Ministerul Fondurilor Europene) o raportare periodica privind derularea proiectului

  l) trimite Beneficiarului (Ministerul Fondurilor Europene), până la data de 1 martie a anului următor celui de raportare, un raport anual privind implementarea S.N.S.P.V.P.A la nivelul județului, centralizând informațiile și sintezele de date primite de la unitățile administrativ-teritoriale, precum și alte date și informări despre derularea S.N.S.P.V.P.A la nivelul județului, solicitate de Beneficiar. Raportul anual va cuprinde o scurtă prezentare a derulării S.N.S.P.V.P.A la nivelul județului, probleme în desfășurare, propuneri pentru îmbunătățirea derulării viitoare a programului, sinteza datelor primite de la unitățile administrativ-teritoriale, sinteza măsurilor auxiliare realizate în județ;

m) Instituția prefectului colaborează cu ANSVSA în soluționarea reclamațiilor privind siguranța și calitatea meselor calde distribuite prin program;

o) la finalizarea distribuirii anuale, transmit Beneficiarului (Ministerul Fondurilor Europene) sinteza datelor privind derularea S.N.S.P.V.P.A la nivelul unităților administrativ-teritoriale și la nivel de județ, însoțite de observații și propuneri privind derularea S.N.S.P.V.P.A, precum și Sinteza privind realizarea măsurilor auxiliare;

p) transmit Beneficiarului (Ministerul Fondurilor Europene), la finalizarea distribuirii tichetelor electronice pentru acordarea meselor calde, procesele verbale de recepție însoțite de tabelele centralizatoare cu privire la mesele calde oferite, sinteza privind derularea S.N.S.P.V.P.A, sinteza cu privire la măsurile auxiliare, listele de distribuire, precum și documentele de redistribuire între unitățile administrativ-teritoriale si județe, dacă este cazul;

q) arhivează, timp de trei ani, începând cu data de 31 decembrie ce urmează transmiterii conturilor în care sunt incluse cheltuielile aferente operațiunii respective, următoarele documente:

1. procesele-verbale de recepție și tabelele centralizatoare;

2. lista de distribuire inițială și lista suplimentară, împreună cu documentele justificative anexate;

4. documentele de evidență a gestiunii;

5. Sinteza datelor privind derularea S.N.S.P.V.P.A la nivelul localității și Sinteza privind realizarea măsurilor auxiliare;

6. alte documente legate de derularea S.N.S.P.V.P.A;

  r) organizează ținerea de evidențe de gestiune a intrărilor, a ieșirilor către unitățile administrativ teritoriale de la prima recepție și până la consemnarea de finalizare, la nivelul instituției prefectului;

s) asigură, la nivelul județului și al unităților administrativ teritoriale, acțiunile de informare și comunicare prevăzute la art. 19 din Regulamentul (UE) nr. 223/2014, cu modificările și completările ulterioare.

t) exercită alte atribuții stabilite prin ordine/instrucțiuni comune ale ministrului fondurilor europene și al ministrului afacerilor interne.

**2. Autoritatea Națională Sanitară Veterinară și pentru Siguranța Alimentelor** ANSVSA, prin direcțiile sanitar-veterinare și pentru siguranța alimentelor județene, respectiv a municipiului București, verifică respectarea legislației sanitar-veterinare și pentru siguranța alimentelor și reclamațiile privind siguranța și calitatea meselor calde acordate, unde este cazul, în conformitate cu prevederile O.G. nr. 42/2004 privind organizarea activității veterinare, cu modificările și completările ulterioare. În vederea punerii în aplicare a acestor prevederi, Ministerul Fondurilor Europene, în calitate de beneficiar, va încheia un Protocol de colaborare cu ANSVSA.

**3. Unitățile administrativ-teritoriale participante la program (comune, orașe, municipii și sectoarele Municipiului București) au următoarele obligații, cu privire la distribuția de tichete electronice pentru mese calde:**

  a) comunică instituției prefectului, anterior demarării procedurii de achiziție publică, în vederea atribuirii contractului de emitere de tichete electronice de catre Ministerul Fondurilor Europene, numărul de destintarii finali din categoriile prevăzute la art. 3 alin. (1) din prezenta ordonanță de urgență;

  b) întocmesc si aprobă listele inițiale pentru destinatarii finali prevăzuți la art. 1 alin. (1) conform evidențelor proprii;

  c) întocmesc și aprobă listele la nivel local cu destintarii finali de tichete electronice de masă caldă pentru persoane vârstnice/persoane fără adăpost, sens în care organizează sesiuni de selectare a destintarilor finali, realizează anchete sociale sau alte modalități de identificare a persoanelor vârstnice/persoanelor fără adăpost;